
AZ ESEMÉNY

Eleve nehezen indult Tander számára ez a keddi nap. Kezdve több értelmetlen értekezlettel, aztán egy villanyautó tesztjével, ami 22%-kal eltért a WLTP-szabványtól lefelé, melyet követően meglehetősen ingerülten telefonált az importőr hét alkalommal, az ennek nyomán kibontakozó stresszel, majd a hazafelé vezető úttal, biciklivel, ónos esőben. Kis híján el is esett a bolt utáni éles kanyarban, miután tejet és rakott halat vásárolt. De igazán akkor fordult komolyra a helyzet, amikor már otthon állt a zuhanyzóban, ugyanis – miközben éppen szappanozta magát – leesett a pénisze.

A szerv vészjósló csattanással landolt a fürdő járólapján.

Tander hitetlenkedve meredt rá, majd úrrá lett rajta a pánik.

A lába közé nyúlt, ellenőrizendő, hogy esetleg nem egy idegen pénisz hever-e a fürdőszoba padlóján, bár a sajátját akkor is felismerte volna, ha nem lett volna üres az ágyéka.

Ördög és pokol, gondolta Tander, hát ez meg hogy történhetett?

Hiszen mindeddig szépen a helyén volt. Nem az a fajta pénisz volt, amelyik ide-oda csapongott volna, pláne nem a fürdő kövére. Még csak meg sem volt lazulva, nem, soha nem volt laza.

Tander felemelte, majd remegő ajkakkal bámult a tenyerébe. Meglepően súlyosnak érezte. Úristen, ez az én farkam? Pedig milyen sok hasznát vette eddig, hogy azt ne mondja, mennyi örömét lelte benne. Hát úgy látszik, ennek most vége. Sok volt ez így egyszerre. Könnybe is lábadt a szeme.

Összerezzent, amikor kopogtak az ajtón. A fia, Tor akart bejönni.

Apu, kész vagy már?

Persze, azonnal végzek!

Tander elzárta a vizet, és gyorsan törölközni kezdett. Addig is a mosdókagylóba helyezte a szervét. Basszus. A gondolatai összevissza cikáztak.

Tor újra kopogott.

Ilyen türelmetlenek ezek a gyerekek.

Tander kinyitotta az ajtót, és tovább törölközött.

Tor már felvette a focimezét. Pisilt. Miután végzett, odalépett a mosdóhoz, hogy kezet mosson. A francba. A nagy kapkodásban Tander megfeledkezett róla, hogy a szerve még mindig a mosdókagylóban hever. Tor úgy bámult rá, mintha valami poén lenne, egy túltolt vicc. Tander felé fordult, aki széttárt karokkal állt, mígnem észrevette, hogy Tor közben már az ágyékára mered. Ami üres volt. Tor újra a mosdókagylóra pillantott. Tander is odafordult. Mindketten a szervet bámulták. A hangulat komorrá vált.



Leesett.

Le?

Miközben zuhanyoztam, igen.

De hát ez lehetetlen.

Eddig én is ezt gondoltam.

És most mit fogsz csinálni?

Fogalmam sincs. Te mit javasolsz?

Nem tudom.

Anyunak ne mondj semmit.

Oké.

Köszi.

Ugye most az egyszer nem kell kezet mosnom?

Hagyd csak.

Hazahoztok majd az edzésről?

Tander bólintott, de Tor már ki is lépett az ajtón. Azt még hallotta, ahogy elköszön az anyjától.



Tander a tükörképére meredt. Eredetileg borotválkozni akart, de ez már nem tűnt olyan fontosnak. Elvileg még mindig ugyanaz a személy volt, valójában egyáltalán nem. Más ember lett belőle. Hát így fest egy férfi nemi szerv nélkül, gondolta. Tekintete újra a mosdókagylóra tévedt. Az, amit elvesztett, még mindig ott hevert. A golyókkal együtt, zacskóstul. Nem volt félmunka: bevégeztetett.

Hirtelen meghallotta Nina sietős lépteit felfelé a lépcsőn. Felkapta a péniszét, a combjai közé szorította, és még pont a dereka köré tudta tekerni a törölközőt, mielőtt Nina belépett. 

Elugrom jógázni.

Remek.

Csinálsz vacsorát?

Igen.

Mit eszünk?

Rakott halat.

Az fincsi.

Hazafelé el tudod hozni Tort az edzésről?

Persze, nem gond.

Nina nem akart rálépni a fürdőszoba nedves padlójára, ezért az ajtóban maradt, és csak behajolt a küszöbről, hogy adjon egy puszit Tander arcára. Ugyanis szerette őt. Szerette a férjét. Tander visszamosolygott.

Szeretlek, mondta Nina.

Én is szeretlek, válaszolta Tander.

Hallotta a felesége lépteit lefelé a lépcsőn. Nina mindig vidám léptekkel ment a lépcsőn, lefelé és felfelé is, mintha a lépcsőzés lenne a világ legjobb dolga.

Hallotta, ahogy a bejárati ajtó becsukódik mögötte.

Huh.

Elfogta a szédülés, le kellett ülnie.

Felnyitotta a vécé fedelét és lehuppant rá, miközben megfeledkezett róla, hogy elvesztett testrészét még mindig a combjai között szorongatja, amely így bele is csobbant a vécébe. Nem pont azzal a csattanással, amellyel korábban a padlón landolt, ez most inkább csak egy loccsanás volt, de attól még ugyanolyan vészjósló. Felugrott, gyorsan kikapta a tagját a vécéből, odalépett a csaphoz és leöblítette, a biztonság kedvéért bent is hagyta a mosdókagylóban a folyó víz alatt, majd visszaült a vécére. Vizelési ingert érzett, ami hirtelen halálra rémítette. Hiszen még sohasem pisilt pisilő nélkül, mi lesz most így? Megpróbálta visszatartani, de nem sikerült. Hallotta, ahogy a sugár eléri a vécécsésze falát, majd félve letekintett, a megkönnyebbülés és rettegés keverékével. Úgy tűnt, hogy a vizelet egy kis lyukból jön, amely közvetlenül a nagy lyuk előtt nyílik.

Hát ez meg mi a faszom?

Végzett a vizeléssel, felállt, majd újra a mosdókagylóhoz lépett, amelyben a víz még mindig az elvesztett szervre csobogott, majd kinyitotta a fürdőszobaszekrény ajtaját. Megtalálta a lánya piperetükrét, és az ágyéka alá helyezve megvizsgálta magát alulról. Pont úgy volt, ahogy sejtette: a puszta semmi közepén felfedezett egy kis lyukat. Végre egy jó hír. Persze csak viszonylag, mert összességében a helyzet minden volt, csak nem jó. Távolról sem lehetett jónak mondani. Tander gyorsan felöltözött, és alaposan megnézte magát a tükörben. Az ágyéka tája feltűnően lapos volt. Kivett egy zoknit a zoknisfiókból, és a slicce mögé dugta. Bár így egy fokkal jobban nézett ki, de végtére is ő egy aktív férfi volt, aki ritkán ült egy helyben, úgyhogy a zokni előbb-utóbb biztosan el fog mozdulni a helyéről. Elzárta a mosdókagyló csapját, magához vette a szervet, és lement vele a pincébe, hogy megkeresse a szigetelőszalagot. A szervet biztonságba helyezte a pinceablak párkányán, majd a combjai közé szigszalagozta a zoknit. Így ni, szépen itt maradsz.

Ezután levett egy háromnegyed literes Tupperware-dobozt a polcról, ahol a kisebb-nagyobb műanyag dobozokat tárolták, majd szépen belehelyezte a péniszét. Rárakta a fedelét, be is szigszalagozta, majd piros jelölőfilccel ráírta a tetejére, hogy „Fütyi”. Azután hamar áthúzta, és inkább azt írta rá, hogy „Málna”.

Végezetül elrejtette a dobozt a mélyhűtő fenekére. Az ehhez vezető mozdulatsort a legkevésbé sem érezte természetesnek, és az egész fényévekre volt attól, amit a mai napra tervezett, de hát így alakultak a dolgok. Ez a szerv már nem megy sehova. A hímtag biztonságban volt.


ZÖLDKÖRET

Marvel, Tander tizenegy éves lánya az előszobában áll, amikor Tander feljön a pincéből. Arra kíváncsi, hol vannak a pingpongütők, méghozzá sürgősen, ugyanis ki akar menni játszani egy másik lánnyal, biztosan megint Norával, gondolja Tander. Megáll a lánya előtt, még mindig szigszalaggal a kezében, ami véletlenül maradt nála a pincéből felfelé jövet. Marvel észreveszi a széles, szürke tekercset. Vagy inkább Tander lapos ágyékát vizslatja? Már most félrecsúszott volna a zokni? Nem, biztosan a tekercset nézi, Tander erről szinte teljesen meg van győződve.

Szigszalagozol?

Igen.

Nem tudod, hol vannak a pingpongütők?

Ahol legutóbb hagytad őket.

Mindig ezt mondod.

Mert általában így is van.

Marvel kihúzza az előszobaszekrény egyik fiókját, és megtalálja az ütőket.

Tander elfojtja magában a megadó sóhajtást, hogy ugye megmondta, de kénytelen belátni, hogy arckifejezése szavak nélkül is elárulja a gondolatait, sőt még annál is többet. Nehéz kordában tartani az arcizmokat, hát még a gondolatokat. Utóbbiak most leginkább az elvesztett szerv körül forognak, amely zavartan és magányosan lapít a mélyhűtő sötétjében, és lassan érezni kezdi, ahogy kihűl körülötte a világ. Vajon mi járhat most a fejében? Tander nem is mer belegondolni.

Szerencsétlen fasz.

És mit akarsz megszigszalagozni?

Egy zoknit.

Zoknit akarsz szigszalagozni?

Igen.

Hát, te tudod. Mikor lesz vacsora?

Majd ha anya és Tor hazaérnek az edzésről.

Szükségem van egy konkrét időpontra.

Akkor legyen mondjuk egy és negyed óra múlva.

Hány óra lesz akkor?

Tíz perccel hat után.

És mit fogunk enni?

Rakott halat.

Az fincsi.

Ezzel elszaladt.

Tander jóleső érzéssel nyugtázza, hogy nem bonyolította túl a vacsora kérdését pont egy olyan napon, amikor ekkora szerencsétlenség érte. A konyhapulthoz lépett, hogy elolvassa az elkészítési javaslatot a rakott hal csomagolásán. Családi csomag, extra nagy adag, hagyományos recept alapján, tepsiben süsse a sütő közepes magasságában, 225 fokon, 60 percig, majd 5 percig hagyja hűlni tálalás előtt. Az annyi mint hatvan plusz öt plusz tíz perc, hogy előmelegedjen a sütő, vagyis pontosan egy és negyed óra. Egyszóval tökéletesen pontos becsléssel szolgált Marvel kérdésére, ami az időt illeti. Szerencsére legalább a helyzetértékelő képessége nem csorbult a legkisebb mértékben sem. Jóllehet a nemi szervét illetően nem volt a helyzet magaslatán, a kognitív funkciói továbbra is a legnagyobb rendben voltak.

Bekapcsolta a sütőt, és betolta a tepsit a rakott hallal. Sajnos már az előmelegítés alatt bent lesz, nincs mit tenni, hiába rágta a szájába Nina ezerszer, hogy várja meg, amíg a sütő eléri a kívánt hőfokot. Ez van. Minden sínen, úgymond, mármint ami a vacsorát illeti, tette hozzá hamar gondolatban, hiszen más dolgokat illetően már kevésbé volt rózsás a helyzet, enyhén szólva.

Vagy mégsem? A vacsora is sántít, hiszen Nina minden bizonnyal hiányolni fog valami zöldet, mindig mindenhez kell valami zöldköret, de ő most éppen nem vett semmi zöldet, egyszerűen elfelejtette, mert biciklizés közben kékre fagytak az ujjai a hideg ónos esőben, ezért a lehető leghamarabb haza akart érni, minden másról teljesen megfeledkezett, többek között a zöldség kérdésköréről is. Kinyitotta a hűtőszekrényt és alaposan körülnézett, de semmi zöldet nem látott, illetve mégis, három sárgarépát, minden zöldségek zöldségét, még akkor is, ha szigorúan nézve nem zöld. Kivette és gyorsan felkarikázta őket a vágódeszkán lévő sajtszeletelővel, bedobálta a karikákat egy mixerbe, tett hozzá olajat, fokhagymát és egy csipet csilipaprikát. Vrummm. Így ni, zöldköret. Mi lehet ennél egészségesebb. Meg volt mentve, úgymond, illetve dehogy, hiszen a pénisze továbbra is a mélyhűtőben pihent.

